ΚΑΝΟΝΙΣΜΟΣ (ΕΟΚ) αριθ. 53/81 ΤΗΣ ΕΠΙΤΡΟΠΗΣ της 1ης Ιανουαρίου 1981 περί των λεπτομερειών εφαρμογής του εξισωτικού μηχανισμού κατά την εισαγωγή των οπωροκηπευτικών προελεύσεως Ελλάδος

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

την πράξη προσχωρήσεως της Ελλάδος(1),

τον κανονισμό (ΕΟΚ) αριθ. 10/81 του Συμβουλίου της 1ης Ιανουαρίου 1981, περί καθορισμού στον τομέα των οπωροκηπευτικών των γενικών κανόνων εφαρμογής της πράξεως προσχωρήσεως της Ελλάδος(2), και ιδίως το άρθρο 9 παράγραφος 1,

Εκτιμώντας:

ότι ο κανονισμός (ΕΟΚ) αριθ. 10/81 όρισε κυρίως τους γενικούς κανόνες εφαρμογής του εξισωτικού μηχανισμού κατά την εισαγωγή των οπωροκηπευτικών προελεύσεως Ελλάδος που καθιερώθηκε από το άρθρο 75 της πράξεως προσχωρήσεως-

ότι πρέπει να ορισθούν οι λεπτομέρειες καταγραφής και ανακοινώσεως των τιμών των προϊόντων της Κοινότητος των Εννέα και των ελληνικών προϊόντων που είναι αναγκαίες για τη λειτουργία του εξισωτικού μηχανισμού-

ότι πρέπει να χρησιμοποιούνται, κατά το μέτρο του δυνατού, τα στοιχεία που έχουν ήδη ανακοινωθεί από τα Κράτη μέλη στην Επιτροπή στα πλαίσια του κανονισμού (ΕΟΚ) αριθ. 2118/74 της Επιτροπής της 9ης Αυγούστου 1974(3), όπως τροποποιήθηκε από τον κανονισμό (ΕΟΚ) αριθ. 668/74(4) περί του συστήματος των τιμών αναγωγής στον τομέα των οπωροκηπευτικών-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οπωροκηπευτικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Οι τιμές που πρέπει να ληφθούν υπόψη για τον καθορισμό της ετήσιας κοινοτικής τιμής προσφοράς, η οποία αναφέρεται στο άρθρο 75 παράγραφος 2 περίπτωση α) της πράξεως προσχωρήσεως, είναι οι τιμές που ορίζονται στο άρθρο 1 παράγραφος 1 του κανονισμού (ΕΟΚ) αριθ. 2118/74 και ανακοινώνονται από τα Κράτη μέλη της Κοινότητος των Εννέα σύμφωνα με τις διατάξεις του άρθρου 2 του ιδίου κανονισμού.

2. Το ποσό που πρέπει να προστεθεί, βάσει των εξόδων μεταφοράς, στον αριθμητικό μέσο όρο των τιμών στην παραγωγή κάθε Κράτους μέλους της Κοινότητος των Εννέα υπολογίζεται ετησίως κατ' αποκοπή για κάθε προϊόν, κατά τον καθορισμό της κοινοτικής τιμής προσφοράς.

Άρθρο 2

1. Οι τιμές, που πρέπει να ληφθούν υπόψη για τον υπολογισμό της τιμής προσφοράς του ελληνικού προϊόντος που αναφέρεται στο άρθρο 75 παράγραφος 2 περίπτωση β) της πράξεως προσχωρήσεως, είναι οι τιμές του προϊόντος αυτού, έτσι όπως ορίζονται στο άρθρο 3 παράγραφος 1 του κανονισμού (ΕΟΚ) αριθ. 2118/74 και καταγράφονται στα Κράτη μέλη της Κοινότητος των Εννέα.

2. Οι τιμές των ελληνικών προϊόντων καταγράφονται και υπολογίζονται σύμφωνα με τις διατάξεις του άρθρου 5 του κανονισμού (ΕΟΚ) αριθ. 2118/74.

Τα Κράτη μέλη της Κοινότητος των Εννέα ανακοινώνουν στην Επιτροπή κάθε ημέρα αγοράς για κάθε προϊόν τις τιμές αυτές υπό τους όρους που προβλέπονται στο άρθρο 6 παράγραφος α) του κανονισμού (ΕΟΚ) αριθ. 2118/74.

Ανακοινώνουν ταυτοχρόνως:

- κατά το μέτρο του δυνατού τις προαναφερθείσες τιμές πολλαπλασιαζόμενες επί τους ισχύοντες συντελεστές,

- τα στοιχεία που προβλέπονται στο άρθρο 6 περίπτωση δ), ε), στ) και ζ) του ανωτέρω κανονισμού.

Άρθρο 3

Για τον υπολογισμό της ημερήσιας τιμής προσφοράς των κοινοτικών προϊόντων που αναφέρονται στο άρθρο 5 παράγραφος 1 δεύτερη περίπτωση του κανονισμού (ΕΟΚ) αριθ. 10/81 για τα προϊόντα που δεν αποτελούν αντικείμενο τιμής βάσεως και τιμής αγοράς ή, πέραν της περιόδου εφαρμογής των τιμών αυτών, για τα προϊόν που αποτελούν αντικείμενο αυτών, τα Κράτη μέλη της Κοινότητος των Εννέα ανακοινώνουν στην Επιτροπή για κάθε ημέρα αγοράς τις τιμές που διαπιστώνονται στις αντιπροσωπευτικές αγορές στην παραγωγή, για τα προϊόντα που παρουσιάζουν τα ίδια χαρακτηριστικά με εκείνα που είχαν ληφθεί υπόψη για τον καθορισμό της ετήσιας κοινοτικής τιμής προσφοράς.

Τα Κράτη μέλη δύνανται πάντως να ανακοινώνουν, κατά περίπτωση, τις τιμές για την πιο αντιπροσωπευτική ποικιλία σε συνάρτηση με το προϊόν, την αγορά και την περίοδο εμπορίας.

Ανακοινώνουν ταυτοχρόνως:

α) τα ποσά που πρέπει να προστεθούν βάσει της συσκευασίας για ό,τι αφορά τις τιμές που αναφέρονται στο άρθρο 17 του κανονισμού (ΕΟΚ) αριθ. 1035/72-

β) τα ποσά που πρέπει να προστεθούν βάσει των εξόδων μεταφοράς-

γ) τις τιμές που πρέπει να ληφθούν υπόψη για τον υπολογισμό της ημερήσιας τιμής προσφοράς κατόπιν εφαρμογής, κατά περίπτωση του συντελεστή που προβλέπεται για τον υπολογισμό της ελληνικής τιμής προσφοράς του σχετικού προϊόντος.

Άρθρο 4

Οι ανακοινώσεις που αναφέρονται στα άρθρα 2 και 3 πραγματοποιούνται το αργότερο την επόμενη της ημέρας αγοράς, στην οποία αυτές αναφέρονται.

Άρθρο 5

Στην περίπτωση που, για μία καθορισμένη ημέρα αγοράς, η ημερήσια τιμή προσφοράς του κοινοτικού προϊόντος είναι κατώτερη από την κοινοτική τιμή που αναφέρεται στο άρθρο 75 παράγραφος 2 περίπτωση α) της πράξεως προσχωρήσεως της Ελλάδος, η κοινοτική τιμή προσφοράς, η οποία πρέπει να ληφθεί υπόψη για την εν λόγω ημέρα αγοράς, είναι ίση με τον αριθμητικό μέσο όρο μεταξύ των δύο αυτών τιμών.

Άρθρο 6

Ο παρών κανονισμός αρχίζει να ισχύει την 1η Ιανουαρίου 1981.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, την 1η Ιανουαρίου 1981.

Για την Επιτροπή

Ο Πρόεδρος

Roy JENKINS

(1) ΕΕ αριθ. L 291 της 19. 11. 1979, σ. 9.

(2) ΕΕ αριθ. L 1 της 1. 1. 1981. σ. 17.

(3) ΕΕ αριθ. L 220 της 10. 8. 1974, σ. 20.

(4) ΕΕ αριθ. L 90 της 5. 4. 1978, σ. 5.